b'\n_START_ARTICLE_\nArfa\n_START_PARAGRAPH_\nArfa (vok. Harfe) \xe2\x80\x93 muzikos instrumentas, daugiastygis gnaibomasis chordofonas. Vienas seniausi\xc5\xb3 muzikos instrument\xc5\xb3, \xc5\xbeinomas nuo IV t\xc5\xabkstantme\xc4\x8dio pr. m. e. Arfa yra tapusi Airijos nacionaliniu simboliu.\n_START_SECTION_\nKonstrukcija\n_START_PARAGRAPH_\nArfos korpus\xc4\x85 sudaro didelis, apie 180 cm auk\xc5\xa1\xc4\x8dio trikampio formos medinis r\xc4\x97mas,  vir\xc5\xa1uje \xc5\xa1iek tiek lenktas ir jo apa\xc4\x8dioje esanti k\xc5\xabgin\xc4\x97 rezonansin\xc4\x97 d\xc4\x97\xc5\xbeel\xc4\x97. Arfa sveria apie 35-40 kg. 63-99 stygos i\xc5\xa1temptos i\xc5\xa1ilgai korpuso. Diapazonas apima apie \xc5\xa1e\xc5\xa1ias su puse oktavos, stygos suderinamos Ces-dur diatoniniu garsaeiliu. 5-7 pedalais garsai paauk\xc5\xa1tinami ir pa\xc5\xbeeminami pustoniu arba tonu. Skambinama keturiais kiekvienos rankos pir\xc5\xa1tais, i\xc5\xa1skyrus ma\xc5\xbeuosius._NEWLINE_Pasaulio taut\xc5\xb3 muzikoje vartojamos \xc4\xafvairios arfos. Pagal styg\xc5\xb3 laikiklio pad\xc4\x97t\xc4\xaf arfos skirstomos \xc4\xaf tankines ir r\xc4\x97mines. Tankini\xc5\xb3 arf\xc5\xb3 laikiklis, da\xc5\xbenai lenktas, kyla nuo\xc5\xbeulniai, r\xc4\x97mini\xc5\xb3 - sta\xc4\x8diu kampu.\n_START_SECTION_\nIstorija\n_START_PARAGRAPH_\nAbiej\xc5\xb3 tip\xc5\xb3 arfos \xc5\xa1umer\xc5\xb3 vartotos jau 3000-2800 m. pr. m. e., Babilone apie 3000 m. pr. m. e., Egipte \xe2\x80\x93 1200 m. pr. m. e., senov\xc4\x97s Graikijoje ir Romoje nuo V a. pr. m. e., Persijoje nuo IV a., Artimuosiuose Rytuose apie VII a. VIII-XIV a. arfos paplito Airijoje, Pranc\xc5\xabzijoje, Vokietijoje, Ispanijoje. Arfomis skambino trubad\xc5\xabrai, menestreliai._NEWLINE_V\xc4\x97lyvaisiais viduram\xc5\xbeiais i\xc5\xa1 r\xc4\x97min\xc4\x97s arfos i\xc5\xa1sirutuliojo romani\xc5\xa1koji ir goti\xc5\xa1koji arfa. Romani\xc5\xa1koji arfa buvo i\xc5\xa1 3 atskir\xc5\xb3 dali\xc5\xb3 - rezonansin\xc4\x97s d\xc4\x97\xc5\xbeel\xc4\x97s, r\xc4\x97mo ir lenkto styg\xc5\xb3 laikiklio. Goti\xc5\xa1koji arfa buvo daroma i\xc5\xa1 vieno med\xc5\xbeio gabalo. Pagal j\xc4\x85 buvo sukonstruota pedalin\xc4\x97 arfa. Pirm\xc4\x85j\xc4\x85 pedalin\xc4\x99 arf\xc4\x85 1720 m. Vokietijoje sukonstravo G. Hochbruckeris, \xc5\xa1iuolaikinio koncertinio tipo arf\xc4\x85 apie 1810 m. pagamino Sebastjenas Erardas (Pranc\xc5\xabzija).\n_START_SECTION_\nLietuvoje\n_START_PARAGRAPH_\nLietuvoje arfa skambinama nuo XVI a. did\xc5\xbeiojo kunigaik\xc5\xa1\xc4\x8dio, v\xc4\x97liau ir didik\xc5\xb3 r\xc5\xabmuose. XVIII-XIX a. sand\xc5\xabroje Vilniuje skambinti arfa buvo mokoma priva\xc4\x8diai. Arfos klas\xc4\x97s nuo 1948 m. veikia Lietuvos muzikos akademijoje, Vilniaus Juozo Tallat-Kelp\xc5\xa1os konservatorijoje, Nacionalin\xc4\x97je M. K. \xc4\x8ciurlionio men\xc5\xb3 mokykloje.\n_START_SECTION_\nKompozitoriai\n_START_PARAGRAPH_\nK\xc5\xabriniai arfai ra\xc5\xa1omi nuo XVI am\xc5\xbeiaus. Simfoniniame orkestre arf\xc4\x85 pirm\xc4\x85kart 1607 m.pavartojo Klaudijus Monteverdis operoje \xe2\x80\x9eOrf\xc4\x97jas\xe2\x80\x9c. Nuo XVIII a. arfa skambinama ir solo. K\xc5\xabrini\xc5\xb3 arfai yra suk\xc5\xabr\xc4\x99 daugyb\xc4\x97 \xc4\xaf\xc5\xbeymi\xc5\xb3 kompozitori\xc5\xb3 (pvz., Johanas Sebastianas Bachas, Georgas Frydrichas Hendelis, Jozefas Haidnas ir t. t.)._NEWLINE_I\xc5\xa1 lietuvi\xc5\xb3 kompozitori\xc5\xb3 k\xc5\xabrini\xc5\xb3 arfai suk\xc5\xabr\xc4\x97 Konstantinas Galkauskas, Vytautas Klova, Leonas Povilaitis.\n_START_SECTION_\nAtlik\xc4\x97jai\n_START_PARAGRAPH_\nVienos i\xc5\xa1 geriausi\xc5\xb3 \xc5\xa1i\xc5\xb3 laik\xc5\xb3 arfis\xc4\x8di\xc5\xb3 yra Moya Brennan, Pearl Chertok, Alice Coltrane, Joanna Newsom, Florence Sitruk,_NEWLINE_Lietuvoje arfa trio ir su ansambliais skambino Liudmila Chetagurova, E. Rimkait\xc4\x97, S. Sabalyt\xc4\x97, Agn\xc4\x97 Keblyt\xc4\x97, Vilija Grencevi\xc4\x8di\xc5\xabt\xc4\x97, Birut\xc4\x97 Liuoryt\xc4\x97-Gambus.'